**ผู้ตรวจราชการกรมส่งเสริมการปกครองท้องถิ่น ตรวจราชการ อปท.ในพื้นที่อำเภอห้วยยอด พร้อมประชุมเพื่อติดตามงานนโยบายสำคัญของกรมส่งเสริมการปกครองท้องถิ่น และกระทรวงมหาดไทย รวมทั้งรับทราบปัญหาอุปสรรคการดำเนินงานของ อปท.19แห่ง**

วันนี้ (20 เม.ย.65) เวลา 13.30น. ที่ห้องประชุมอาคารอเนกประสงค์เทพสถิตย์ เทศบาลตำบลห้วยยอด นายธีรยุทธ สำราญทรัพย์ ผู้ตรวจราชการกรมส่งเสริมการปกครองท้องถิ่น ซึ่งรับผิดชอบเขตตรวจราชการที่ 6 ภาคใต้ฝั่งอันดามัน จังหวัดตรัง เดินทางมาตรวจราชการในพื้นที่อำเภอห้วยยอด เพื่อติดตามงานนโยบายสำคัญของกรมส่งเสริมการปกครองท้องถิ่น และกระทรวงมหาดไทย รวมทั้งรับทราบปัญหาอุปสรรคการดำเนินงานขององค์กรปกครองส่วนท้องถิ่นในอำนาจหน้าที่ จากองค์กรปกครองส่วนท้องถิ่นในพื้นที่อำเภอห้วยยอดทั้ง 19 ท้องถิ่น โดยมีนายสมเชต เรืองอินทร์ ผู้อำนวยการกลุ่มงานส่งเสริมและพัฒนาท้องถิ่น นายนันทโชติ สิงหพันธ์ ผู้อำนวยการกลุ่มงานกฎหมายระเบียบและเรื่องร้องทุกข์ นางสาวสบาย พรหมสุวรรณ์ นักส่งเสริมการปกครองท้องถิ่นชำนาญการ สำนักงานส่งเสริมการปกครองท้องถิ่นจังหวัดตรัง นายสมพร ติ้นอ๋อง ท้องถิ่นอำเภอห้วยยอด นายกองค์กรปกครองส่วนท้องถิ่น ปลัดองค์กรปกครองส่วนท้องถิ่น เจ้าหน้าที่ที่เกี่ยวข้องให้การต้อนรับ และร่วมประชุม

ในการนี้ นายธวัชชัย วรพงศ์พัฒน์ นายกเทศมนตรีตำบลห้วยยอด ได้กล่าวต้อนรับคณะผู้ตรวจราชการกรมส่งเสริมการปกครองท้องถิ่น และผู้ข้าร่วมประชุมดังกล่าว โดยมีนายสมพร ติ้นอ๋อง ท้องถิ่นอำเภอห้วยยอด ได้กล่าวบรรยายสรุป

สำหรับการตรวจติดตามงาน ซึ่งเป็นนโยบายสำคัญของกรมส่งเสริมการปกครองท้องถิ่น และกระทรวงมหาดไทย ในครั้งนี้ประกอบด้วย การบริหารจัดการขยะ น้ำเสียและสิ่งปฏิกูลขององค์กรปกครองส่วนท้องถิ่น การติดตามการใช้จ่ายงบประมาณขององค์กรปกครองส่วนท้องถิ่น การใช้จ่ายเงินสะสมและเงินอุดหนุนเฉพาะกิจประจำปีงบประมาณ พ.ศ. 2565 การดำเนินงานป้องกันและควบคุมโรคพิษสุนัขบ้าขององค์กรปกครองส่วนท้องถิ่น การช่วยเหลือประชาชนขององค์กรปกครองส่วนท้องถิ่นตามระเบียบว่าด้วยค่าใช้จ่ายเพื่อช่วยเหลือประชาชนตามอำนาจหน้าที่ขององค์ปกครองส่วนท้องถิ่น พ.ศ.2565 และฉบับที่แก้ไขเพิ่มเติม การประเมินคุณธรรมและความโปร่งใสในการดำเนินงานขององค์กรปกครองส่วนท้องถิ่น การติดตามการดำเนินงานด้านการศึกษาขององค์กรปกครองส่วนท้องถิ่น การติดตามโครงการอนุรักษ์พันธุกรรมพืชอันเนื่องมาจากพระราชดำริสมเด็จพระเทพรัตนราชสุดาฯ สนามบรมราชกุมารี กรมส่งเสริมการปกครองท้องถิ่น การดำเนินการตามมาตรการป้องกันและควบคุมโรคติดเชื้อไวรัสโคโรนา 2019 (Covid-19) การป้องกันและแก้ไขปัญหาสาธารณภัย ฯลฯ

โอกาสนี้ ผู้ตรวจราชการกรมส่งเสริมการปกครองท้องถิ่น ยังได้เปิดโอกาสให้องค์กรปกครองท้องถิ่นได้เสนอปัญหาอุปสรรคในการดำเนินงาน พร้อมทั้งได้ให้ข้อเสนอแนะแก่องค์กรปกครองส่วนท้องถิ่นในพื้นที่เกี่ยวกับการดำเนินการตามนโยบายข้อสั่งการของกรมส่งเสริมการปกครองท้องถิ่นกระทรวงมหาดไทย เพื่อร่วมกันขับเคลื่อนการปฏิบัติงานเป็นไปตามนโยบายและเกิดประสิทธิภาพอีกด้วย

พิมมาส จันทร์ผ่อง/นักประชาสัมพันธ์ชำนาญการ

20 เมษายน 2565